Наставно-научно веће Филозофског факултета Универзитета у Београду на седници одржаној 24.12. 2020. године изабрало нас је у стручну комисију за утврђивање услова за стицање звања ИСТРАЖИВАЧ САРАДНИК за Ану Катић, докторанткињу на Одељењу за филозофију Филозофског факултета Универзитета у Београду.

На основу увида у поднету документацију и научни рад кандидаткиње, Комисија подноси следећи

**И З В Е Ш Т А Ј**

Ана Катић рођена је 1985. године у Београду. Основне студије филозофије уписала је 2005. и завршила 2012. године на Филозофском факултету у Београду, са просечном оценом 8.65. Дипломски рад на тему „Фајерабендова критика Поперове концепције научне рационалности“ одбранила је код доц. др Еве Камерер. Докторске студије на Одељењу за филозофију Филозофског факултета у Београду кандидаткиња је уписала 2014. године. Положила је све испите на докторским студијама и одслушала два додатна курса. У фебруару 2019. одбранила је предлог теме докторске дисертације под насловом „Пут ка суперорганизму: еволуциона интеграција биолошких функција и њен значај“ пред комисијом коју су чинили проф. др Живан Лазовић, проф. др Слободан Перовић и научни сарадник др Срђа Јанковић. Тренутно ради дисертацију под менторством доц. др Еве Камерер. Основне области интересовања и истраживања Ане Катић су филозофија науке, филозофија биологије и биоетика. Кандидаткиња се служи енглеским, руским и италијанским језиком.

Ана Катић је у априлу 2018. године учествовала на научном симпозијуму у Марибору, Словенија, *International Symposium: PHILOSOPHY STUDENTS’ SYMPOSIUM 2018*, са темом излагања: „Systems Theory Perspective on the Concept of Superorganism“. Исте године је похађала курс о рачунарским симулацијама и нумеричким експериментима, у организацији др Слободана Перовића и др Милана М. Ћирковића, *Intensive Course for Philosophy Graduate Students: Computer Simulations and Numerical Experiments in Philosophy of Science* (Одељење за филозофију Филозофског факултета у Београду, 7-12. мај 2018.). Ана Катић је учествовала на скупу под називом *Филозофија и наука* који је одржан 21-22. октобра 2020. год. у заједничкој организацији САНУ и Одељења за филозофију Филозофског факултета у Београду, са саопштењем „Појам емергенције у филозофији биологије: другачије разумевање живих система“. Она ће такође учествовати на конференцији EENPS 2021, која је због пандемије одложена за јун 2021. године, а коју организује Филозофски факултет у Београду у сарадњи са Источноевропском мрежом за филозофију науке, са саопштењем „The Dynamic Biological Explanation: A New Data for the Concept of Superorganism“. У априлу 2019. год. одржала је предавање на Институту за филозофију и друштвену теорију на тему: „Појам фикције у науци и књижевности“.

Објавила је један научни рад: „The epistemic role of fiction in scientific models“, (*Theoria* 63 (3): 5-16, 2020). Од октобра 2018. ангажована је у настави на Одељењу за филозофију Филозофског факултета у Београду, на предмету Филозофија наука 2.

**ЗАКЉУЧАК**

На основу увида у биографију и библиографију Ане Катић Комисија закључује да кандидаткиња испуњава све услове за избор у звање истраживач-сарадник, за ужу научну област Филозофија (у области друштвено-хуманистичких наука), и предлаже Наставно-научном већу Филозофског факултета Универзитета у Београду да донесе одлуку о избору Ане Катић у звање ИСТРАЖИВАЧ САРАДНИК.

Београд, 11.01.2021. године

Комисија:

Др Ева Камерер, доценткиња

Др Живан Лазовић, редовни професор

Др Слободан Перовић, редовни професор